เงินทะลักหุ้นนิวไฮ2ปี
ลุยแบงก์พลังงานระวังต้าน860 ซิตี้กรุ๊ปเชียร์5หุ้นแนะขายTMB&nbsp;
17 ส.ค. 2554

ลุยแบงก์พลังงานระวังต้าน860 ซิตี้กรุ๊ปเชียร์5หุ้นแนะขายTMB 
ภาวะตลาดหุ้นไทยคึกคักแซงตลาดเอเชีย ดัชนีทำสถิติสูงสุดใหม่รอบ 2 ปี 2 เดือนจากไฮเดิม 853.60 จุด (ณ วันที่ 28 พ.ค. 2551) โดยเม็ดเงินต่างชาติที่ไหลทะลักเข้ามาจำนวน 2,710 ล้านบาทผสมโรงด้วยแรงซื้อกองทุน พอร์ตลงทุนโบรกเกอร์ (พอร์ตเทรด) ตีดัชนีขึ้นไปทำปิด 853.68 จุด เพิ่มขึ้น 13.44 จุด หรือ 1.60% มูลค่าซื้อขายหนาแน่น 42,522 ล้านบาท ขณะที่รายย่อยขาย 3,911 ล้านบาท 




นายกวี ชูกิจเกษม ผู้ช่วยกรรมการผู้จัดการ บริษัทหลักทรัพย์ กสิกรไทย กล่าวว่า แนวโน้มตลาดหุ้นเป็นเชิงบวกจากสภาพคล่องในตลาดที่มีอยู่สูง คาดว่าดัชนีตลาดน่าจะไปต่อและทดสอบที่แนวต้าน 860 จุด ซึ่งเป็นระดับที่สำคัญมาก เนื่องจากเป็นแนวต้านระยะกลาง หากผ่านแนวต้านนี้สามารถผ่านทะลุไป 900 จุด 
“ภาพตลาดระยะกลางยังไปต่อได้ ซึ่งการปรับฐานที่แนวต้านสำคัญ 860 จุด นี้ หากไม่ผ่าน ดัชนีจะลงไม่มาก จากสภาพคล่องที่ยังมีมาก ขณะเดียวกันหุ้นกลุ่มธนาคารและพลังงานเพิ่งมาและยังไม่ได้ทำนิวไฮ เทียบกับดัชนีตลาดที่นิวไฮได้เรื่อยๆ” นายกวี กล่าว 
แหล่งข่าวดีลเลอร์สถาบัน เปิดเผยว่า ตลาดหุ้นขณะนี้เป็นตลาดที่เก็งกำไรสูงมาก เม็ดเงินต่างชาติที่ไหลเข้าต่อเนื่อง และตลาดหุ้นปลอดข่าวร้าย สถาบันรวมทั้งพอร์ตลงทุนโบรกเกอร์พร้อมซื้อ ส่งผลให้ดัชนีทำสถิติสูงสุดใหม่ได้เรื่อยๆ 
แหล่งข่าวเปิดเผยว่า จากสภาพคล่องและเงินต่างชาติที่เข้ามา ดัชนีจะสามารถปรับตัวขึ้นแรงได้ 20-30 จุด 
“สถานการณ์ปัจจุบัน ไม่เห็นสัญญาณต่างชาติขายเพิ่ม มีแต่ซื้อกลับ หุ้นจะคึกคักด้วยหุ้นกลุ่มแบงก์และพลังงาน เพราะก่อนหน้าถูกต่างชาติขายออกไปหลายหมื่นล้านบาท ถ้าต่างชาติกลับจริง หุ้น 2 กลุ่มนี้จะแรง และเห็นดัชนีแรลลีขึ้นได้เรื่อยๆ” แหล่งข่าวเปิดเผย 
นายสมเกียรติ ธนัตถ์เจริญกุล หรือ “เสี่ยแตงโม” กล่าวว่า ตลาดหุ้นขึ้นมาสูงและมีความเสี่ยง แต่เชื่อว่าไปต่อได้จากแรงซื้อของนักลงทุนต่างชาติ ซึ่งนักลงทุนไทยต้องเฝ้าติดตามการซื้อของต่างชาติและปล่อยวางหุ้นเก็งกำไร 
สำหรับหุ้นพื้นฐานที่ขึ้นไม่มากเมื่อเทียบกับดัชนีตลาดและมีโอกาสขึ้นได้ เป็นกลุ่มพลังงานครอบครัว ปตท. (PTT) และกลุ่มธนาคารพาณิชย์ 
“มูลค่าซื้อขายระดับ 4 หมื่นล้านบาท มากไป หากขึ้นมาระดับนี้ 4-5 วัน น่ากลัวต้องระวัง” นายสมเกียรติ กล่าว
 ซิตี้กรุ๊ปออกบทวิเคราะห์ จัดอันดับหุ้นดาวเด่นในตลาดหุ้นอาเซียน ปรากฏว่าหุ้นไทยติดอันดับ 3 บริษัท คือ บริษัท ปูนซิเมนต์ไทย (SCC) ธนาคารกรุงไทย (KTB) และบริษัท แอล.พี.เอ็น.ดีเวลลอปเมนท์ (LPN) และไม่มีบริษัทไทยติดอันดับหุ้นร้าย
“หุ้นทั้งสามบริษัทเป็นหุ้นที่น่าสนใจลงทุนอย่างมากตามปัจจัยพื้นฐานและแนะนำให้ซื้อ”
ขณะเดียวกัน ซิตี้กรุ๊ปได้ออกบทวิเคราะห์การลงทุนในหุ้นธนาคารอาเซียนและให้น้ำหนักหุ้นธนาคารกรุงเทพ (BBL) และธนาคารไทยพาณิชย์ (SCB) และแนะนำขายหุ้นธนาคารทหารไทย (TMB)
ผลประกอบการ บริษัท พรีเชียส ชิพปิ้ง (PSL) ไตรมาส 2 ปีนี้ กำไรสุทธิ 157.35 ล้านบาท ลดลง 926.86 ล้านบาท หรือลดลง 85.48% จากช่วงเดียวกันปีก่อน ส่วนงวด 6 เดือน กำไรสุทธิ 546.37ล้านบาท ลดลงจากช่วงเดียวกันปีก่อน 1,927.30 ล้านบาท หรือ 71.65% 
สาเหตุที่กำไรลดลงมากในไตรมาส 2 ปีนี้ เกิดจากรายได้จากการเดินเรือสุทธิลดลงประมาณ 51% เนื่องจากจำนวนเรือที่ดำเนินงานลดลง และรายได้จากการเดินเรือโดยเฉลี่ยต่อวันต่อลำเรือลดลงเหลือ 11,949 เหรียญสหรัฐ จาก 13,320 เหรียญสหรัฐ
ด้านคณะกรรมการบริษัท ไทยพลาสติกและเคมีภัณฑ์ (TPC) มีมติจ่ายเงินปันผลระหว่างกาลหุ้นละ 0.50 บาท ให้แก่ผู้ถือหุ้นที่มีชื่อในทะเบียนวันที่ 11 ส.ค.นี้ แม้กำไรครึ่งปีแรกลดลง 32% เหลือ 730 ล้านบาท หรือ 0.83 บาทต่อหุ้นก็ตาม